’n Vertikale driekleur met groen aan die vlagpaalkant, rooi in die middel en geel aan die wapperkant met ’n geel ster in die rooi baan.
Die nasionale vlag van Kameroen is op 20 Mei 1975 amptelik in gebruik geneem. Die vlag is ’n vertikale driekleur in die kleure groen-rooi-geel (die Pan-Afrika kleure), met groen aan die vlagpaalkant. Daar is ’n geel vyfpuntige ster in die middel van die rooi baan. Kameroen is, na Ghana die tweede land wat die Pan-Afrika kleure in sy vlag geïmplementeer het.
Die eerste Kameroense vlag is op 29 Oktober 1957 in gebruik geneem deur die Franse deel van Kameroen. Na onafhanklikheid is hierdie vlag nog vir 21 maande gebruik en is ook in die grondwet van 21 Februarie 1960 opgeneem. Die vlag het dieselfde gelyk as die huidige behalwe dat daar nie ’n ster op was nie. Brits-Kameroen was destyds lid van die Britse Federasie van Nigerië.
In 1961 het Brits-Kameroen (ook Suid-Kameroen) gestem om aansluiting by die pas onafhanklikgeworde Kameroen. Dit sou gebeur in die vorm van ’n federasie. Om die twee landsdele te simboliseer is daar twee goue sterre op die skildhoek van die vlag (in die groen baan) aangebring. Hierdie verandering is op 1 Oktober 1961 deurgevoer.